b'\n_START_ARTICLE_\nSwedbank\n_START_SECTION_\nSwedbank Eestis\n_START_PARAGRAPH_\n1. juulil 1991 alustas hiljem Baltikumi suurimaks finantsinstitutsiooniks kasvanud Hansapank t\xc3\xb6\xc3\xb6d Tartu Kommertspanga filiaalina. Ametlikult alustas Hansapank iseseisvat tegevust 10. jaanuaril 1992. 1998. aastal omandas aktsiaemissiooni k\xc3\xa4igus F\xc3\xb6reningsSparbanken AB (mis muutis hiljem nime Swedbank AB-ks) 50% Hansapanga aktsiatest. Hansapank kasvas kiirelt suurimaks pangaks Balti riikides ja osutas finantsteenuseid ligikaudu 3,5 miljonile kliendile Eestis, L\xc3\xa4tis ja Leedus._NEWLINE_Aastal 2005 tegi Swedbank Hansapanga v\xc3\xa4hemusaktsion\xc3\xa4ridele \xc3\xbclev\xc3\xb5tmispakkumise ja viis ettev\xc3\xb5tte Tallinna b\xc3\xb6rsilt v\xc3\xa4lja. 2008. aastal l\xc3\xa4ks ettev\xc3\xb5te \xc3\xbcle uuele \xc3\xa4rinimele Swedbank AS._NEWLINE_Swedbanki peamaja asub Tallinnas, aadressil Liivalaia 8. Swedbank Eesti peadirektor ja juhatuse esimees on Olavi Lepp. Ettev\xc3\xb5ttel oli Eestis 2016. aasta aprilli seisuga 2311 t\xc3\xa4ist\xc3\xb6\xc3\xb6ajaga t\xc3\xb6\xc3\xb6tajat. 2016. aasta seisuga oli pangal 0,8 miljonit eraklienti ja 137 000 \xc3\xa4riklienti.\n_START_SECTION_\nToetustegevused Eestis\n_START_PARAGRAPH_\nSwedbank toetab Eestis mitmesuguseid projekte ja \xc3\xbcritusi, nagu n\xc3\xa4iteks Tagasi Kooli, Noored Kooli, Prototron, Bright Minds, terviseradade arendamine, Toidupank, Heateo SA jpt. Panustatakse valdkondadesse nagu haridus- ja finantskirjaoskus, ettev\xc3\xb5tlikkus, terve ja eluj\xc3\xb5uline inimvara ja majandusareng. _NEWLINE_Swedbank l\xc3\xb5i 2008. aastal koost\xc3\xb6\xc3\xb6s Heateo Sihtasutusega annetuskeskkonna "Ma armastan aidata", kus on esindatud ligi 40 organisatsiooni neljast erinevast tegevusvaldkonnast \xe2\x80\x93 lapsed ja pered, tervis ja toimetulek, loomad ja looduskaitse, haridus ja v\xc3\xb5rdsed v\xc3\xb5imalused._NEWLINE_Tagasi Kooli infos\xc3\xbcsteemis on k\xc3\xbclalis\xc3\xb5petajaks registreerunud ka \xc3\xbcle 150 Swedbanki t\xc3\xb6\xc3\xb6taja, kes k\xc3\xa4ivad regulaarselt \xc3\xb5pilastele rahandusest r\xc3\xa4\xc3\xa4kimas._NEWLINE_Swedbank korraldab koos Suusaliiduga noortele Suvist Suusalaagrit ja juba 19. aastat Swedbanki-ETV noorte suusasarja.\n_START_SECTION_\nSwedbanki osanikud\n_START_PARAGRAPH_\nSuurim osalus Swedbankis kuulub kohalike hoiupankade \xc3\xbchendusele Sparbanks-Gruppen 9,31 protsendilise h\xc3\xa4\xc3\xa4le\xc3\xb5igusega. Rootsi kindlustus\xc3\xbchistu Folksam kontrollis 2016. aasta mais 9,29% h\xc3\xa4\xc3\xa4le\xc3\xb5igusega aktsiatest. ALECTA PENSIONSF\xc3\x96RS\xc3\x84KRING 4,81%, AMF . F\xc3\xb6rs\xc3\xa4kring och Fonder 4,21% ja Swedbank Roburi fond 3,86% h\xc3\xa4\xc3\xa4le\xc3\xb5igusega aktsiatest._NEWLINE_Rootsi riigile kuuluv ekspordikrediidi asutus Svensk Exportkredit kuulus Swedbanki omanike hulka alates m\xc3\xa4rtsist 2009 ja m\xc3\xbc\xc3\xbcs oma osaluse \xe2\x80\x93 38,3 miljonit aktsiat ehk ligikaudu 3,3 protsenti Swedbanki k\xc3\xb5igist aktsiatest \xe2\x80\x93 28. oktoobril 2010. Svensk Exportkredit omandas aktsiad ligikaudu 998 miljoni Rootsi krooni eest ja m\xc3\xbc\xc3\xbcs Deutsche Banki vahendusel ligikaudu 3,5 miljardi Rootsi krooni eest.'